**Európai Választási Szakértők Egyesülete**

**Kiegészítés a 2016. évi beszámolóhoz**

Az egyesület az alapításának 25. jubileumi évet egy kerekasztal beszélgetéssel nyitotta, melynek címe az „Európai együttműködés a szabad és tisztességes választásokért” volt. Az eseményen a meghívott előadókon kívül 50 magyarországi és külföldi választási szakértő vett részt.

Az Egyesület 2016-os, jubileumi konferenciáját Tiranában, Albániában tartotta. Fő témánk „A választási rendszerek és eljárások fejlődése az elmúlt 25 évben” volt. A találkozó lehetőséget nyújtott regionális és régiók közötti együttműködések kialakítására, kapcsolatépítésre, illetve különböző választási technológiák megismerésére. Az eseményen 38 ország közel 150 képviselője vett részt, köztük választási tisztviselők, szakértők, választásokkal foglalkozó nemzetközi szervezetek képviselői, kutatók és újságírók.

A 2016-os éves konferencia témáját tükrözte az „Elections in Europe” (az Egyesület éves kiadványa választási szakemberek számára) 12. száma is, amely bemutatta az elmúlt 25 évben lezajlott főbb változásokat mind a régióban, mind a nemzetközi színten. A kiadvány elektronikusan is elérhető az Egyesület honlapján.

Az Egyesület a jubileumi évre időzítette legújabb tanulmánykötetének publikálását angol és orosz nyelven. A tanulmánykötet címe 'ACEEEO25 - Development of Electoral Systems in Central and Eastern Europe since 1991'. A kötet az Egyesület tevékenységének rövid bemutatásán felül tartalmazza 24 ország választási rendszereinek fejlődését. Átfogó elemzésekkel részletesen bemutatja a választások során érvényesülő főbb tendenciákat, a legjobb megvalósuló példákat és a felmerülő kérdések megoldási gyakorlatait. A tanulmánykötetet a jubileumi konferencia résztvevőin kivül eljuttattuk Magyarország közel 70 könyvtárába, egyetemére és kutatóintézetébe. A kiadvány honlapunkon elektronikus formában is elérhető.

Az Egyesület szakértője 2016-ban részt vett a dél-koreai választások megfigyelésében a dél-koreai Nemzeti Választási Bizottság meghívásából, valamnit az Egyesület delegáltjai az Amerikai Egyesült Államok elnökválasztását is megfigyelhették.

Az ACEEEO az év folyamán hat nemzetközi konferenciára, Romániába (*1st Electoral Expert Debates: ‘Electoral Law and New Technologies: Legal Challenges’*, és a *13th European Conference of Electoral Management Bodies: ‘New Technologies in Elections: Public Trust and Challenges’*), a Dél-Afrikai Köztársaságba (*11th Implementation Meeting of the Declaration of Principles for International Elections Observation,* és az *EISA 20th Anniversary Symposium*), az Egyesült Államokba (*Seventh Global Elections Organization Conference*), illetve Grúziába (*6th Annual Meeting of Election Management Bodies: ’Electoral Integrity – a key condition of free and fair elections’*) delegált választási szakértőket.